ไทยง่ายในการทำธุรกิจ
เวิลด์แบงก์ให้อันดับ17ของโลกตั้งบริษัทง่าย-เข้าถึงสินเชื่อได้ดี
21 ต.ค. 2554

เวิลด์แบงก์ให้อันดับ17ของโลกตั้งบริษัทง่าย-เข้าถึงสินเชื่อได้ดี
ธนาคารโลกขยับอันดับความยาก-ง่ายในการทำธุรกิจของไทยมาอยู่อันดับ 17 สิงคโปร์แชมป์ 
นายทศพร ศิริสัมพันธ์ เลขาธิการคณะกรรมการพัฒนาระบบราชการ (ก.พ.ร.) เปิดเผยว่า ธนาคารโลกเผยผลสำรวจความยากง่าย ในการเข้าประกอบธุรกิจ ประจำปี 2555 (Doing Business 2012) ซึ่งเก็บข้อมูลระหว่างเดือน มิ.ย. 2553-มิ.ย. 2554 พบว่า ไทยอยู่อันดับที่ 17 จาก 183 ประเทศทั่วโลก จากปี 2554 ที่ไทยอยู่ในอันดับ 19
“ไทยยังคงรักษาการเป็น 20 ลำดับแรกของประเทศที่มีความสะดวกในการเข้าทำธุรกิจ และอยู่ในลำดับที่ 3 ของ ประเทศในกลุ่มเอเชียตะวันออกและแปซิฟิก รองจากสิงคโปร์ที่อยู่ในอันดับ 1 และฮ่องกง ขณะที่มาเลเซียไล่หลังไทยมาติดๆ ในอันดับที่ 18 หากไทยไม่ทำอะไรจะถูกมาเลเซียแซงหน้าได้” นายทศพร กล่าว
นายทศพร ระบุว่า อันดับของไทยที่เลื่อนขึ้นมาจากการพัฒนาใน 3 ด้าน ได้แก่ การเริ่มต้นธุรกิจ ที่มีอันดับดีขึ้นจากอันดับที่ 98 มาอยู่อันดับที่ 78 โดยเฉพาะผลจากโครงการ e-Starting Business การได้รับสินเชื่อ จากอันดับที่ 72 มาอยู่อันดับที่ 67 และด้านการบังคับให้เป็นไปตามข้อตกลง จากอันดับที่ 25 มาอยู่อันดับที่ 24 
สำหรับโครงการ e-Starting Business เป็นการปรับปรุงขั้นตอนการจดทะเบียนนิติบุคคล การขอเลขประจำตัวผู้เสียภาษีอากร และเลขที่บัญชีนายจ้างให้สามารถดำเนินการได้ ณ จุดเดียว พร้อมทั้งพัฒนาไปสู่การใช้แบบฟอร์มร่วมกัน และการใช้เอกสารประกอบชุดเดียวกัน ส่งผลให้การจดทะเบียนธุรกิจสะดวกขึ้นและรวดเร็วขึ้น 
ขณะที่กระทรวงการคลังได้มีการปรับปรุงกฎหมาย กฎระเบียบที่เกี่ยวข้องกับการขอสินเชื่อเพื่อเพิ่มโอกาสในการกู้ยืมให้กับผู้ขอสินเชื่อและเพิ่มความเชื่อมั่นให้กับผู้ให้สินเชื่อมากขึ้น ซึ่งการปรับปรุงทั้งสองเรื่องมีผลทำให้อันดับการเริ่มต้นธุรกิจและการได้รับสินเชื่อดีขึ้นอย่างมาก
นายทศพร ระบุว่า การสำรวจความยากง่ายในการประกอบธุรกิจมีส่วนสำคัญที่ทำให้นักลงทุนตัดสินใจมาลงทุนในไทยมากขึ้น ซึ่งเป็นการสำรวจในเชิงธุรกิจ แต่คงไม่ใช่ปัจจัยทั้งหมดที่ทำให้นักลงทุนตัดสินใจลงทุนในไทย เพราะการสำรวจไม่ได้รวมถึงผลการสำรวจความเสี่ยงด้านต่างๆ เช่น บรรยากาศทางการเมืองและภัยพิบัติธรรมชาติ